ভাৰতৰ নিৰ্বাচন আয়োগে বৃহস্পতিবাৰে সদৰী কৰে যে অসমত বিশ্বজিৎ দৈমাৰীয়ে পদত্যাগ কৰাৰ পাছত খালী হোৱা ৰাজ্যসভাৰ আসনখন পূৰণ কৰাৰ বাবে অহা ১ মাৰ্চত উপ-নিৰ্বাচন অনুষ্ঠিত হ'ব।
বিপিএফ নেতা বিশ্বজিৎ দৈমাৰীয়ে বড়োলেণ্ড টেৰিটৰিয়েল কাউন্সিল (বিটিচি) নিৰ্বাচনৰ পূৰ্বে ভাৰতীয় জনতা পাৰ্টিত যোগদান কৰিবলৈ সিদ্ধান্ত লোৱাৰ পাছত ৰাজ্যসভাৰ সাংসদ পদৰ পৰা পদত্যাগ কৰিছিল।
অসমৰ ৰাজ্যসভাৰ আসনখন যোৱা ২০২০ৰ ২১ নৱেম্বৰৰ পৰা খালী হৈ আছে। এই সাংসদ পদটোৰ কাৰ্যকাল অহা ২০২৬ৰ ৯ এপ্ৰিলত সমাপ্ত হ'ব।
অহা ১৮ ফেব্ৰুৱাৰিত মনোনয়ন পত্ৰ দাখিলৰ অন্তিম দিন ধাৰ্য কৰা হৈছে। ১৯ ফেব্ৰুৱাৰিত মনোনয়ন পত্ৰসমূহ পৰীক্ষা কৰা হ'ব।
ৰাতিপুৱা ৯ বজাৰ পৰা বিয়লি ৪বজালৈকে ভোটদান অনুষ্ঠিত হ'ব। নিৰ্বাচন আয়োগে জানিবলৈ দিয়া মতে অহা ৩ মাৰ্চত ভোটগণনা কৰা হ'ব।
